მსოფლიო საფეხბურთო ჩემპიონატი 1978
მსოფლიო საფეხბურთო ჩემპიონატი 1978 — ფიფა-ს მსოფლიო თასის მე-11 გათამაშება, რომელიც არგენტინაში ჩატარდა. ტურნირის ფინალური ეტაპი 1 ივნისიდან 25 ივნისამდე გრძელდებოდა და მასში 16 ეროვნული ნაკრები მონაწილეობდა. არგენტინამ პირველად უმასპინძლა ფიფა-ს მსოფლიო თასის გათამაშებას, ხოლო მასპინძელთა ეროვნულმა ნაკრებმა, სესარ ლუის მენოტის თავკაცობით, ასევე პირველად მოიპოვა მსოფლიო ჩემპიონის ტიტული. არგენტინა, რომელმაც ფინალში, „რივერ პლეიტის“ საშინაო სტადიონზე, ბუენოს აირესის „ესტადიო მონუმენტალზე“ დამატებით დროში ნიდერლანდები ანგარიშით 3–1 დაამარცხა, მეხუთე გუნდი გახდა — ურუგვაის, იტალიის, ინგლისისა და დასავლეთ გერმანიის შემდეგ, რომელმაც მასპინძლის რანგში მსოფლიო ჩემპიონობა მოიპოვა.